Aanbieder verwelkom eersteling op unieke datum | Maroela Media
Aanbieder verwelkom eersteling op unieke datum
Die gelukkige ouers met hul nuweling. (Foto: Facebook/Janina Oberholzer)
Janina Oberholzer, aanbieder van die kykNET-program Toks en Tjops, en haar man, Ryno van Niekerk, is nou 'n gesin van drie.
Die gelukkige ouers het Maandag in 'n plasing op sosiale media aangekondig dat hulle hul eersteling, Hunter Roux van Niekerk, op 22 Februarie 2022 in die wêreld verwelkom het.
"Ons liefste seuntjie het op 22 Februarie vroeg die oggend sy verskyning gemaak. 2,89 kg en 48 cm. Hy is perfek. Dankie aan al die personeel by Pretoria-Oos-hospitaal wat so mooi na ons gekyk het," het sy in 'n plasing met 'n pragfoto van die egpaar en hul nuweling gedeel.
Dié unieke datum is uiters skaars vanweë die feit dat die syfers 22-02-2022 beide 'n palindroom en 'n ambigram is, wat beteken dat dit van links na regs, van regs na links én onderstebo gelees kan word. Hunter is deur middel van IVF-behandeling verwek, so dié spesiale datum is gepas vir die spesiale kleinding.
Janina Oberholzer het in 2021 aangekondig dat haar eersteling deur middel van IVF-behandeling verwek is. (Foto: Facebook/Janina Oberholzer)
Maroela Media het vroeër berig dat Oberholzer, wat elke Vrydagaand saam met Breyten Paulse en Toks van der Linde op die kassie te sien is, destyds gesels het oor haar swangerskap wat te danke aan IVF-behandeling was. Sy het met die aankondiging van haar swangerskap in Augustus verlede jaar 'n foto van 'n babapakkie wat lees "worth every single shot" op sosiale media gedeel en het dikwels die hutsmerk #IVFmamma gebruik.
Die pienkvoet is op 22 Februarie 2022 in die wêreld verwelkom. (Foto: Pixaby/Marjon Besteman)
"Dit is iets waaroor mense nie altyd wil praat nie. Een uit elke agt paartjies sukkel met fertiliteit, maar baie min praat daaroor. Ons het so twee jaar terug uitgevind dat IVF ons enigste opsie vir swangerskap is, maar het eers hierdie jaar besluit dat ons 'n rondte gaan aanpak," het sy verlede jaar gesê.
Oberholzer het destyds erken dat dit nie 'n maklike pad was nie en dat haar hart na alle paartjies uitgaan wat sukkel met fertiliteit.
Sy het haar plasing afgesluit met "Welkom Hunter Roux van Niekerk. Jy het ons lewens kom verander. Alle eer aan Hom.''
In die nuus Janina Oberholzer
Nuwe programme vir RSG
Pragtig! Baie geluk.
Ek sien geen thumbs up nie,ek wonder hoekom nie,van my kant af ook geen thumbs up nie.
Ek en my man het 7 jaar lank gesukkel en op 8 jaar ons wonderwerkie gekry deur net op die Here te bly vertrou het.